Selelekela

Ha maemo a hona jwale a ntse tswela pele ka tsela ena, bongata ba malapa setjhabeng sa rona bo tla be bo amehile ka tsela e itseng ke HIV/Aids. Hona jwale dimiliyone tsa batho di utlwa bohloko ka lebaka leo. Malapa, metswalle le setjhaba ka kakaretso se kenyakenyana le maikutlo a tshabo, a ho halefa le ho sarelwa, ho hloka tshepo, tahlehelo, mathata a ditjhelete le ho tshoha hore ba ka lahlwa ke beng ka bona le ho shwa.

Lentsweng le halalelang ho na le mokotaba o matla: ha bophelo bo re imela, ha ba bang ba re balehela, le ha re ikutlwa re le bang, Modimo wa rona o lerato, o eme le rona. Modimo o a tshepeha hape o dula a re rata, etswe o tsamaya le rona matshwenyehong a rona. Lerato la Modimo le botshepei ba hae, ha di suthe. Tsohle tse etsahalang, ka moo Paulosi a bolelang ka teng, tsohle tse ka etsahalang ho rona, eng kapa eng, “di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona” (Baroma 8:39b).

Ha o ntse o bala molaetsa wa Bibele o bukaneng ena, nahana ka lerato la Modimo le pholosang, le ka tshepo e fuwang bohle ba matshwenyehong le bohlokong.

Modimo o rata bohle

Bibele e netefatsa ka hohle hore Modimo o rata bohle, ho sa kgathaletsehe hore ke ba seemo se jwang le tumelo efe, hape ke ba maemo a jwang. Etswe, Bibele e bontsha lerato le ikgethang la Modimo ho bao setjhaba se ba kgesang. Jesu ka boyena o ile a bontsha lerato lena ka tsela ya ho ruta, ka tseo a di etsang le ka moo a phetseng ka teng. O re:

“Tloong ho nna, lona bohle ba kgathetseng, ba imetsweng, mme ke tla le kgatholla. Itjariseng joko ya ka, le ithute ka nna, kahobane ke mosa, ke na le pelo e ikokobeditseng, mme le tla fumana phomolo. Joko ya ka e bonolo, mme thoto ya ka e bobebe.”

Matheu 11:28-30

Jesu o tlile lefatsheng ho ba mopholosi wa lona, e seng moahlodi wa lona

“Modimo o ratile lefatshe hoo a le neileng Mora wa hae ya tswetsweng a inotshi, hore e mong le e mong ya dumelang ho yena, a se ke a timela, a mpe a be le bophelo bo sa feleng. Modimo ha a a ka a roma Mora wa hae lefatsheng ho ahlola lefatshe, empa e le hore lefatshe le pholoswe ka yena. Ya dumelang ho yena ha a ahlolwe.”

Johanne 3:16-18a

Jwale Jesu a phahamisa lentswe, a re: “Ya dumelang ho nna ha a dumele ho nna, empa o dumela ho ya nthomileng, mme ya mponang o bona ya nthomileng. Nna ke tlile lefatsheng ke le lesedi, hore mang le mang ya dumelang ho nna a se ke a ba lefifing.

“Ha motho a utlwa dipolelo tsa ka, a sa di boloke, ha ke mo ahlole, hobane ha ke a tlela ho ahlola lefatshe, empa ke tletse ho pholosa lefatshe. Ya nkganang, a sa amohele dipolelo tsa ka, o na le ya mo ahlolang: lentswe leo ke le buileng le tla mo ahlola ka tsatsi la bofelo, hobane ha ke a ka ka bua ka bonna, empa Ntate ya nthomileng o nneile taelo ya seo ke tla se bolela le ya seo ke tla se bua. Ke a tseba hore taelo ya hae ke bophelo bo sa feleng. Ka baka leo, tseo ke di buang ke di bua jwalokaha Ntate a mpoleletse tsona.”

Johanne 12:44-50

Lerato la Jesu le akaretsa bohle

Ha Jesu a fetela pele, a bona monna ya bitswang Matheu a dutse tlung ya lekgetho. A re ho yena: “Ntatele!”

Matheu a ema, mme a mo latela. Eitse ha Jesu a le dijong ka tlung, balekgetho le baetsadibe ba bangata ba ja le yena le barutuwa ba hae. Ha Bafarisi ba bona hoo, ba re ho barutuwa ba hae: “Ke ka baka lang moruti wa lona a jang le balekgetho le baetsadibe?”

Yena ha a utlwa, a re ho bona: “Ba hlokang ngaka ke ba kulang, e seng ba phelang hantle. Eyang, le ithute hore na ke ho reng ha ho thwe: ‘Ke thabela mohau, e seng sehlabelo.’ Ke tlile ho bitsa baetsadibe, e seng ba lokileng.”

Matheu 9:9-13

Jesu o re bitsa metswalle ya hae

“Ke nna sefate sa morara, lona le makala. Ya dulang ka ho nna, le nna ka ho yena, o beha ditholwana tse ngata, hobane ntle ho nna le ke ke la etsa letho. Ha motho a sa dule ka ho nna, o lahlelwa kantle jwaloka lekala, mme a omelle. Makala a a bokellwa, a lahlelwe mollong, a tjhe. Ha le dula ka ho nna, le dipolelo tsa ka di dula ka ho lona, kopang seo le se batlang, mme le tla se newa. Ntate o tlotliswa ka hona: ha le beha ditholwana tse ngata, le tla ba barutuwa ba ka.

“Jwalokaha Ntate a nthatile, le nna ke le ratile jwalo; dulang leratong la ka. Ha le boloka ditaelo tsa ka, le tla dula leratong la ka, jwalokaha ke bolokile ditaelo tsa Ntate, mme ke dula leratong la hae.

“Ke buile ditaba tsena ho lona hore thabo ya ka e be ka ho lona, mme thabo ya lona e be e phethehileng. Ena ke taelo ya ka, hore le ratane jwalokaha ke le ratile. Ha ho ya nang le lerato le fetang lena, la hore motho a telle metswalle ya hae bophelo ba hae. Lona le metswalle ya ka, ha le etsa seo ke le laelang sona. Ha ke sa le bitsa bahlanka, hobane mohlanka ha a tsebe seo monga hae a se etsang, empa lona ke le bitsitse metswalle, hobane ke le tsebisitse tsohle tseo ke di utlwileng ho Ntate. Hase lona le nkgethileng, empa ke nna ke le kgethileng, mme ke le beile hore le ye, le behe ditholwana, mme ditholwana tsa lona di dulele ruri, hore eng le eng eo le e kopang Ntate ka lebitso la ka, a le fe yona. Seo ke le laelang sona, ke hore le ratane.”

Johanne 15:5-17

Seo lerato la Modimo le bonahaditsweng ka sona ho rona ke sena: Modimo o ile a romela Mora wa hae ya inotshi lefatsheng, hore re tle re phele ka yena. Seo lerato le leng sona ke sena: hase hore ke rona ba ratileng Modimo, empa ke yena ya re ratileng, a ba a romela Mora wa hae, hore e be nyehelo ka baka la dibe tsa rona.

1 Johanne 4:9-10

Modimo o na le rona ka nako tsohle

Ka nako e nngwe re hloleha ho utlwisisa boteng ba Modimo ka lebaka la mathata ao re kopanang le ona. Hopola - Modimo ao dula a ena le rona ka dinako tsohle.

Modimo o na le rona le lefifing le tebileng

Morena ke modisa wa ka,

ha ke hloke letho.

o nkatla makgulong a matala,

o nkisa pela metsi

moo ke tla phomola teng.

Ke mmusapelo:

O ntsamaisa tseleng tsa ho loka,

ka baka la lebitso la hae.

Leha nka tsamaya kgohlong e lefifi,

nke ke ka tshaba bobe,

hobane o na le nna,

lere la hao le molamu wa hao

di a nkgothatsa.

O ntokisetsa dijo

mahlong a dira tsa ka;

o nkamohela

ka ho ntlotsa hlooho ka ole,

le ka ho tlatsa mohope wa ka haholo.

Ruri lehlohonolo le mohau

di tla ba le nna,

ka matsatsi wohle a bophelo ba ka;

mme ke tla phela ka tlung ya Morena,

ke phele kateng kamehla yohle.

Pesalema 23

Modimo o na le rona le ha re ikutlwa eka re marabeng mme re kgathatsehile

Ha ke ne ke patisitswe,

ka ipiletsa ho Morena;

Morena a nkarabela, a ntokolla.

Morena o na le nna,

ha ke tshabe letho;

motho a ka nketsang?

Morena o na le nna,

ke mothusi wa ka,

ke tella ba ntlhoileng.

Ho molemo ho tshabela ho Morena,

ho ena le ho tshepa motho.

Pesalema 118:5-8

Modimo ka boyena o itse:

“Ha nka ke ka o lahla,

kapa ka o furalla.”

Ke ka baka leo re leng sebete ho re:

“Morena ke mothusi wa ka,

nke ke ka tshaba letho.”

Baheberu 13:5b-6a

Ha ho letho le ka re arohanyang le lerato la Modimo

Jwale re tla reng ka ditaba tsee? Ha Modimo a eme le rona, ke mang ya ka re lwantshang? Ha e le moo a sa ka a qenehela Mora wa hae ka sebele, a mpa a mo neetse lefu ka baka la rona bohle, na a ke ke a re nea dintho tsohle hammoho le yena na? Ke mang ya tla qosa bakgethwa ba Modimo, athe Modimo o a ba lokafatsa? Ke mang ya ka ba ahlolang, athe Kreste Jesu o ile a shwa, a ba a tsoha bafung, yena ya leng ka letsohong le letona la Modimo, ya bileng a re rapellang? Ke mang he, ya tla re arohanya le lerato la Kreste? Na ke matshwenyeho, kapa ditlallo, kapa tlhoriso, kapa tlala, kapa tlhobolo, kapa kotsi, kapa sabole? Jwalokaha ho ngotswe, ho thwe:

“Ke ka baka la hao

re bolawang ka mehla,

re nkwang re le dinku

tse hlajwang.”

Empa dinthong tsena tsohle re hlola ka mokgwa o phethehileng ka ya re ratileng. Ke kgodisehile hore leha e le lefu kapa bophelo, leha e le mangeloi, leha e le meya e meng e busang kapa e matla, leha e le tse teng kapa tse tlang ho ba teng, leha e le tse hodimo kapa tse tlase, leha e le sebopuwa sefe kapa sefe, di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona.

Baroma 8:31-39

Modimo o fana ka kamohelo le lerato ho bohle

Ka nako e nngwe o nahana hore Modimo o o fura lletse, mme ha a sa o tsotella. Hona ha se nnete. Modimo o dula o re tshwarela le ho re amohela ka lerato.

Modimo o a tshepeha mme lerato la hae le a kgaphatseha

Boka Morena, wena moya wa ka;

botho bohle ba ka

bo boke bitso la hae le halalelang.

Boka Morena, wena moya wa ka;

o se ke wa lebala

melemo yohle ya hae.

Ke yena ya o tshwarelang

melato ya hao kaofela,

ke yena ya o fodisang

mahlokong a hao kaofela.

Ke yena ya o lopollang lebitleng,

ke yena ya o qhakang ka mohau,

ya o qhakang le ka lerato.

Ke yena ya o fepang tse molemo

bophelong bohle ba hao,

hore o boele o ntjhafale,

o ntjhafale jwaloka ntsu.

Morena o sebetsa ka ho loka,

o ahlolela bohle ba hateletsweng.

O ne a tsebise Moshe ditsela tsa hae,

a bontsha bana ba Iseraele

diketso tsa hae tse kgolo.

Morena o na le kutlwelobohloko,

Morena o mosa;

o dieha ho halefa, o tletse mohau.

Ha a re tsekise hoyahoile;

ha a re jare ka pelo kamehla yohle.

Ha a re otle

ho ya ka dibe tsa rona,

ha a re putse

ho ya ka melato ya rona.

Jwalokaha mahodimo

a phahametse lefatshe,

le mohau wa Modimo o moholo,

o moholo hakaalo ho ba mo tshabang.

Jwalokaha botjhabela

bo le hole le bophirimela,

le ditlolo tsa rona o a di suthisa,

o di suthisetsa hole le yena hakaalo.

Jwalokaha ntata bana

a ba utlwela bohloko,

ka mokgwa o jwalo le Morena

o utlwela ba mo tshabang bohloko.

Ke hobane yena o tseba

seo re bopilweng ka sona,

ha a lebale hore re lerole feela.

Ditshiu tsa motho

di tshwana le tsa jwang;

o tlokoma jwaloka palesa ya naha;

ha moya o foka hodima yona

e a fela,

ebe ditulo tsa yona

di sala di le feela.

Empa mohau wa Morena,

ho ba mo tshabang,

ke wa kamehla yohle,

e se nang qaleho le qetello;

le ho loka ha hae ho fihla

le ditlohotloholwaneng tsa bona,

ho ba bolokang selekane sa hae,

ba hopolang

ho phethahatsa ditaelo tsa hae.

Morena o beile terone ya hae,

o e beile mahodimong,

tsohle di tlasa puso ya hae.

Bokang Morena,

lona mangeloi a hae,

lona bahale

ba phethang taelo tsa hae,

ba mamelang seo a se bolelang.

Bokang Morena,

lona mabotho a hae wohle,

lona basebeletsi ba hae

ba phethang thato ya hae.

Bokang Morena,

lona mesebetsi ya hae yohle,

hohle moo a busang teng.

Boka Morena, wena moya wa ka.

Pesalema 103

Ke ipiletsa ho wena Morena,

ke le tlasetlase.

Morena, ako utlwe lentswe la ka!

Tsebe tsa hao di ke di mamele

ha ke etsa thapedi ya ka.

Morena, ha o tshwaya diphoso,

o tshwaya phoso tsa rona,

ke mang, Morena, ya ka phelang?

Empa wena o a re tshwarela,

e le hore re tle re o hlomphe.

Ke tshepile Morena,

moya wa ka

o tshepile lentswe la hae.

Moya wa ka o lebeletse Morena,

ho feta balebedi

ba lebeletseng meso,

e, ho feta balebedi

ba lebeletseng meso.

Iseraele a ke a lebelle Morena,

hobane Morena o mohau,

o na le topollo e kgolo.

Ke yena ya tla lopolla Iseraele

bokgopong bohle ba hae.

Pesalema 130

Modimo o na le wena mahlonokong a hao

Empa jwale, ke sena

seo Morena a se bolelang,

yena ya o bopileng, wena Jakobo,

yena ya o entseng, wena Iseraele:

“O se ke wa tshaba,

hobane ke o lopolotse;

ke o bitsitse ka lebitso,

ke o bitsitse, o wa ka.

Ha o tshela hara madiba

ke tla ba le wena;

ha o tshela dinoka

ha di ka ke tsa o nka.

Ha o tsamaya hara mollo

ha o ka ke wa tjha,

malakabe ha a ka ke a o tjhesa.

Ke nna Morena Modimo wa hao,

Ya Halalelang wa Iseraele,

Mopholosi wa hao;

ke fana ka Egepeta

hore ke o lopolle,

ke fana ka Kushe le Seba

bakeng sa hao.

Kaha o bile ntho ya bohlokwa,

o hlompheha mahlong a ka,

hobane ke o rata,

ke tla fana ka batho

bakeng sa hao,

ke fane ka ditjhaba

bakeng sa bophelo ba hao.

O se ke wa tshaba,

hobane ke na le wena.

Esaya 43:1-5a

Modimo o ikamahanya le ba lahlilweng

Mangolong a Halalelang Modimo o bontsha ho ikgathatsa ho ikgethang ho ba hlophehang - bahlolohadi, dikgutsana, mapantiti, mafebi le bohle ba kgeswang ke setjhaba.

Modimo o hlokomela hore bohle ba matshwenyehong ba a hlokomelwa

Morena Modimo wa lona, ke Modimo e moholo, ke Modimo wa medimo, ya matla, ya tshabehang. Ha a na leeme, ha a amohele tjotjo.O ahlola kgutsana le mohlolohadi ka toka, o rata mojaki, o a mo fepa, o a mo apesa. Ka baka leo, ratang bajaki, hobane le lona le ne le le bajaki naheng ya Egepeta. Le tshabe Morena Modimo wa lona. Le mo sebeletse, le mo kgomarele, le hlapanye ka lebitso la hae. Ke yena thoriso ya lona, ke yena Modimo wa lona, ya le etseditseng dintho tsena tse kgolo, tse tshabehang, tseo le di boneng.

Dipolelo 10:17-21

Mohlanka wa Modimo ya mahlomoleng o ile a nyediswa, a furallwa

Bonang, mohlanka wa ka

o tla atleha,

o tla tlotlwa, a thoholetswe,

a phahamisetswe tulong tse hodimo.

Batho ba bangata

ba ne ba mo makaletse,

tshobotsi ya hae e ne senyehile

ho feta ya bohle,

sebopeho sa hae

se sa tshwane le sa batho.

Empa tjhaba tse ngata

di tla mo makalla,

kgosi di fetohe dimumu

kapele ho yena,

hobane di tla be di bona

seo di esong ho se bolellwe,

seo di esong ho se utlwe,

di tla se utlwisisa.

Ke mang ya dumelang

seo re se bolelang?

Tsoho la Morena

le bonahaditswe ho mang?

Mohlanka wa Morena

o metse pela hae jwaloka lehlomela,

jwaloka motso o melang

mobung o omeletseng.

O na hloka sebopeho

kapa bokgabane ba ho re hohela,

ha re mo tadima

bopeho sa hae se sa re kgahle.

O ile a nyediswa,

a furallwa ke batho,

ya eba motho wa mahlomola,

ya tsebang mahloko.

A tshwana le eo batho

ba tshabang le ho mo tadima;

o ile a nyediswa,

ra se ke ra mo natsa.

Esaya 52:13–53:3

Jesu ka boyena o ile a kgeswa

Yaba bahlabani ba isa Jesu kahare, lebaleng la ntlo ya bobusisi, mme ba bitsa lebotho lohle. Ba mo apesa seaparo se sefubedu, ba loha mofapahlooho wa meutlwa, ba mo rwesa wona. Ba qala ho mo dumedisa, ba re: “Ahe! Kgosi ya Bajuda!” Ba mmata hloohong ka leqala, ba mo tshwela ka mathe, ba koqama ka mangwele sa mokana ba mo kgumamela. Ha ba se ba mo somile, ba mo hlobodisa seaparo se sefubedu, ba mo apesa diaparo tsa hae, mme ba mo kgannela kantle hore ba tle ba yo mo thakgisa.

Mareka 15:16-20

Tshepo ya rona ho Modimo e fetela ka nnqane ho lebitla

HIV/Aids e etsa hore re hlokomele hore matsatsi a rona a mmalwa lefatsheng, mme re tla timela. Etswe Mangolo a re tshepisa mannetenete a bophelo kamora lebitla.

Tente lefatsheng le ntlo lehodimong

Ka baka leo, ha re tepelle. Leha botho ba rona ba nama bo senyeha, botho ba moya bona bo ntjhafala ka letsatsi le letsatsi. Matshwenyeho a rona a bobebe, ke a motsotswana, a re tlisetsa tlotla e kgolohadi, e sa feleng. Re habile tse sa bonweng, e seng tse bonwang, hobane tse bonwang ke tsa mehla ya jwale, empa tse sa bonweng ke tsa mehla e sa feleng.

Re tseba hore, mohla lephephe leo re phelang ho lona mona lefatseng le qhaqhollwang, lehodimong re na le lehae leo re le lokiseditsweng ke Modimo, ntlo e sa hahwang ke batho. Bophelong bona re a fehelwa, ka baka la ho labalabela ho kena lehaeng la rona la bobedi, la lehodimo, hobane mohla re keneng ho lona, re ke ke ra fumanwa re hloka lehae. Ruri, rona ba ahileng lephepheng lena, re fehelwa ke ho imelwa, hobane ha re batle ho lahlehelwa ke lehae lena, empa re lakatsa ho fumana le leng la bobedi, hodima lona; e le hore se shwang se metswe ke bophelo. Ya re bopetseng hona, ke Modimo ya re fileng Moya wa hae, e le ho tiisa hore tse tlang di tla tla.

Ha ho le jwalo, re kgothetse kamehla, leha re ntse re tseba hore ho phela mmeleng ona ke ho phela hole le Morena. Re phela ka tumelo, e seng ka ho mmona. Ka hona re kgothetse, mme se ka re kgahlang ke ho falla mmeleng ona, re tle re yo aha le Morena.

2 Bakorinthe 4:16–5:8

Lefu le hlotswe

Erekaha lefu le hlahile ka motho, le tsoho ya bafu e hlaha ka motho. Jwalokaha bohle ba eshwa ka baka la Adama, bohle ba tla boela ba phela ka baka la Kreste. E mong le e mong o tla tsoha ka nako ya hae: Kreste ke letsibolo, e nto ba bao e tla be e le ba Kreste, mohla a kgutlang. Kamorao ho moo e tla ba bofelo, mohla Kreste a busetsang borena ho Modimo Ntatae, hoba a fedise mebuso yohle, le borena bohle, le matla wohle, hobane eka kgona Kreste a buse ho fihlela Modimo a bea dira tsohle tsa hae katlasa maoto a hae. Lefu ke sera sa ho qetela se tla fediswa. Mangolo a re: “Tsohle Modimo o di beile katlasa maoto a hae.” Feela ha ho thwe “tsohle” ho pepenene hore ha ho balellwe le Modimo, e leng yena ya beileng tsohle katlasa Kreste. Empa etlare ha tsohle di se di beilwe katlasa Kreste, Mora le yena o tla ba katlasa Modimo, ya beileng tsohle katlasa hae, hore Modimo a tle a buse tsohle, hohle.

Mamelang, ke le bolelle sephiri: Ha re na ho shwa kaofela, empa kaofela re tla fetoha, hanghang, ka ho panya ha ntshi, ha ho lla terompeta ya mehla ya bofelo, hobane terompeta e tla lla, bafu ba tla tsoha ba se ke ba bola, mme rona re tla fetoha. Eka kgona se bolang sena se apare ho se bole, le se shwang sena se apare ho se shwe. Ha se bolang sena se se se apare ho se bole, mme se shwang sena se se se apere ho se shwe, ke moo ho tla phethahala polelo ya Mangolo, e reng:

“Lefu le fedisitswe,

la hlolelwa ruri.

Wena lefu,

tlholo ya hao e hokae?

Wena lefu,

motsu wa hao o hokae?”

Motsu wa lefu ke sebe, mme matla a sebe ke Molao. Ha ho le jwalo, a re leboheng Modimo ya re neileng ho hlola ka Morena wa rona Jesu Kreste.

Ka baka leo, bana beso ba ratehang, le tiye, le se ke la thekesela, le nne le sebeletse Morena ka mesebetsi e mengatangata kamehla, le ntse le tseba hore mofufutso wa lona hase wa lefeela pela Morena.

1 Bakorinthe 15:21-28, 51-58

Ha ho sa na bohloko, ha ho sa na lefu

Jwale ka bona lehodimo le letjha, le lefatshe le letjha, hobane lehodimo la kgale le lefatshe la kgale di fetile, mme lewatle ha le sa le yo. Ka boela ka bona motse o halalelang, Jerusalema e ntjha, o theoha lehodimong, ho Modimo, o hlophehile hantle, jwaloka monyaduwa ha a ikgabiseditse monyadi wa hae. Ka utlwa lentswe le phahameng, le tswang teroneng, le re: “Bona, leaho la Modimo ke leo hara batho. O tla aha le bona; bona e tla ba setjhaba sa hae, mme Modimo ka sebele a be le bona, e le Modimo wa bona. O tla hlakola meokgo yohle mahlong a bona, mme lefu ha le sa tla hlola le eba teng, esita le mahlomola, kapa dillo, kapa bohloko, hobane tsa kgale di fetile.”

Tshenolo 21:1-4

Modimo ke yena feela mohlodi wa tshepo

Bibele e bontsha botsitso ka ditshepiso tsa Modimo ho feta mehopolo ya rona e farasang. Jwale, ha re beha tshepo ya rona ho Modimo, re na le bonnete ba hore Modimo o tla hlola bobe, mme re be karolo ya tlholo.

Modimo ke seitshireletso le matla a rona

Modimo ke setshabelo sa rona

le matla a rona;

ke thuso e teng kamehla,

thuso matshwenyehong.

Ka baka leo, re ke ke ra tshaba,

leha lefatshe le ka reketla,

le dithaba tsa sisinyeha

botebong ba lewatle;

leha metsi a lona a ka befa,

a tlokoma mafilo,

dithaba tsa reketliswa

ke ho tuduana ha wona.

Noka e teng eo makala a yona

a thabisang motse wa Modimo,

leaho le halalelang

la Ya Hodimodimo.

Modimo o bohareng ba motse oo,

o ke ke wa sisinyeha;

Modimo o tla o thusa

ha mafube a hlaha.

Ditjhaba di a befa,

mebuso e a sisinyeha;

ha a kgaruma,

lefatshe le a qhibidiha.

Morena wa mabotho o na le rona,

Modimo wa Jakobo

ke qhobosheane ya rona.

Tloong,

le bohe mesebetsi ya Morena,

kamoo a ripitlileng lefatshe kateng.

O fedisa dintwa

ho isa pheletsong tsa lefatshe;

o robakanya diqha, a pome marumo,

a tjhese dithebe mollong, a re:

“Kgaotsang, le tsebe

hore nna ke Modimo,

ke tla okamela ditjhaba,

ke okamele lefatshe.”

Morena wa mabotho o na le rona,

Modimo wa Jakobo

ke qhobosheane ya rona.

Pesalema 46

Ho Modimo ho na le mohau

Erekaha re ena le Moprista e Moholo, ya hlompehang, ya keneng lehodimong, e leng Jesu, Mora wa Modimo, a re boleleng tumelo ya rona re tiile. Moprista wa rona e Moholo hase ya ka sitwang ho re utlwela bohloko mefokolong ya rona, hobane ke ya ileng a lekwa ka ditsela tsohle jwaloka rona, empa a se ke a etsa sebe. Ka baka leo, a re atameleng ka sebete teroneng ya mohau, re tle re amohele lereko, re fumane le mohau ho re thusa ha re hloka thuso.

Baheberu 4:14-16

Empa, erekaha Modimo a le mohau haholo, ka baka la lerato leo a re ratang ka lona, o re tsositse bafung le Kreste, ha re ne re shwele ka baka la ditshito tsa rona. Hopolang he, hore ke ka mohau wa hae le pholositsweng. Modimo o re tsositse le Kreste, a re bea mmoho le yena mahodimong. Hona o ho entse hore mehleng e tlang a tle a bonahatse mohau wa hae o moholo ka ho fetisisa, ka mosa oo a re etseditseng wona ho Kreste Jesu, hobane ke ka mohau le pholositsweng ka ho dumela. Hona hase ho tswang ho lona, ke mpho ya Modimo; hase ho tswang mesebetsing ya lona, esere e mong wa lona a ithorisa. Re dibopuwa tsa Modimo, ka Kreste Jesu o re bopetse ho etsa mesebetsi e metle, eo a neng a e lokise e sa le pele hore re tle re e etse.

Baefese 2:4-10

Ka letsatsi le leng re tla bona hantle

Lerato ha le ka ke la fela le ka mohla, empa dipolelo tsa boporofeta di tla fela, le neo ya maleme asele e tla kgaotsa, le tsebo e tla fela. Re tseba ka mokgwa o sa phethahalang, mme re porofeta ka mokgwa o sa phethahalang, empa mohla ho hlahang ho phethehileng, ho sa phethahalang ho tla fela. Ha ke ne ke sa le ngwana, ke ne ke bua jwaloka ngwana, ke hopola jwaloka ngwana, ke nahana jwaloka ngwana, empa ha ke se ke le monna, ke tlohetse tsa bongwana. Hajwale re bona ka seipone, ka lerootho, empa mohlang oo re tla bona jwalokaha difahleho di tadimane. Hajwale ke tseba ka mokgwa o sa phethahalang, empa mohlang oo ke tla tseba jwalokaha Modimo a ntseba.

Jwale tsena tse tharo, e leng tumelo, le tshepo, le lerato, di tla nne di be teng, empa e kgolo ho tsona ke lerato.

1 Bakorinthe 13:8-13

Modimo o tshepisa bophelo bo sa feleng ho bohle ba dumelang

Bohle ba tswetseng lefatsheng lena ka letsatsi le leng ba tla shwa. HIV/Aids e etsa re elellwe ho timela ha rona, empa Bibele e bontsha tsela e yang bophelong bo sa feleng ho bohle ba amohelang lerato la Modimo mme ba dumela ho Jesu.

Jesu ke tsela, nnete le bophelo

“Pelo tsa lona di se ferekane. Dumelang ho Modimo; le ho nna le dumele. Ka tlung ya Ntate ho na le meaho e mengata; hoja ha ho jwalo, nka be ke le boleletse, hobane ke ya ho le lokisetsa bodulo. Ha ke se ke ile, ke le lokiseditse bodulo, ke tla boela ke tle ke le nkele ho nna, hore moo nna ke leng teng, le lona le be hona teng. Ebile moo ke yang, tsela ya teng le a e tseba.” Thomase a re ho yena: “Morena, ha re tsebe moo o yang teng; tsela re ka e tseba jwang na?”

Jesu a re ho yena: “Ke nna tsela, le nnete, le bophelo; ha ho ya ka tlang ho Ntate haese ka nna. Ha le ntseba, le Ntate le a mo tseba. Ho tloha jwale le a mo tseba, le bile le mmone.”

Filipi a re ho yena: “Morena, re bontshe Ntate, e be ho re lekane.”

Jesu a re ho yena: “Ke bile le lona nako e kaakaale, empa ha o a ka wa ntseba, Filipi? Ya mponeng o bone Ntate; o bolela jwang ha o re: ‘Re bontshe Ntate’? Na ha o dumele hore ke ka ho Ntate, le Ntate o ka ho nna na? Dipolelo tseo ke le bolellang tsona, ha ke di bolele di etswa ho nna, empa Ntate ya dulang ka ho nna o etsa mesebetsi ya hae. Ntumeleng ha ke re ke ka ho Ntate, le Ntate o ka ho nna; ha le sa ntumele, dumelang ka baka la yona mesebetsi eo. Kannetenete, ke a le bolella, ya dumelang ho nna, le yena o tla etsa mesebetsi eo ke e etsang, a etse le e fetang ena, hobane ke ya ho Ntate. Eng le eng eo le e kopang ka lebitso la ka, ke tla e etsa, hore Ntate a tlotliswe ka Mora. Ha le kopa eng kapa eng ka lebitso la ka, ke tla e etsa.”

Johanne 14:1-14

Bokamoso ba rona bo netefetse ho Jesu Kreste

Le ne le tlile hahabo lona, empa ba habo lona ha ba a ka ba le amohela. Empa bohle ba le amohetseng, e leng ba dumelang ho lona, le ba neile tokelo ya ho fetoha bana ba Modimo.

Johanne 1:11-12

“Ke di fa bophelo bo sa feleng, mme ha di ka ke tsa timela le ka mohla. Ha ho ya tla di hlwibila matsohong a ka. Ntate ya nneileng tsona o moholo ho bohle, mme ha ho ya ka tsebang ho di hlwibila matsohong a Ntate.”

Johanne 10:28-29

Modimo o fana ka kgotso

Jwale, erekaha re lokafaditswe ka tumelo, re na le kgotso le Modimo ka Morena wa rona Jesu Kreste. Ke ka yena re bileng le hona ho amohelwa ka baka la tumelo mohaung ona oo re leng ho wona, mme re motlotlo ka ho ba le tshepo ya ho abelwa tlotla ya Modimo. Ho feta mona, re motlotlo le hara matshwenyeho, ka ho tseba hore matshwenyeho a hlahisa mamello, mamello ke bopaki ba hore re amohelehile, ho amoheleha hoo ho hlahisa tshepo, mme tshepo eo ha e swabise, hobane dipelo tsa rona di tlatsitswe lerato la Modimo ke Moya o Halalelang oo re o neilweng.

Efela ha re ne re sa ntse re fokola, Kreste o ile a shwela ba kgopo, ka nako e beilweng. Ho thata hore motho a shwele ya lokileng; mohlomong motho a ka beta pelo ho shwela ya molemo, empa Modimo o bontshitse lerato la hae ho rona, ka hore Kreste a re shwele ha re ne re sa le baetsadibe.

Erekaha jwale re lokafaditswe ka madi a hae, re tla pholoswa ka yena bohaleng ba Modimo ho feta hakaakang! Haeba re boelantswe le Modimo ka lefu la Mora wa hae, ha re ne re sa ntse re le dira tsa Modimo, re tla pholoswa ho feta hakaakang ka bophelo ba Kreste, ha re se re boelantswe le Modimo! Ho feta mona, re ithorisa ka Modimo, ka baka la Morena wa rona Jesu Kreste, eo jwale re fumaneng poelano ka yena.

Baroma 5:1-11

Se ngongoreheng ka letho, empa tsohle tseo le di hlokang le di hlahise ho Modimo ka thapelo le kopo e nang le teboho. Kgotso ya Modimo, e fetang kutlwisiso yohle, e tla boloka dipelo tsa lona le mehopolo ya lona ho Kreste Jesu.

Bafilipi 4:6-7

Ditsietsi tsohle tsa lona le di rolele ho yena, hobane ke yena ya le baballang.

1 Petrose 5:7

Matshwenyeho a hona jwale le kganya e tlang

Ho bokwe Modimo, Ntata Morena wa rona Jesu Kreste. Ka baka la boholo ba mohau wa hae, o re tswetse botjha ka tsoho ya Jesu Kreste bafung, hore re tle re be le tshepo e phelang, le lefa le se nang ho bola, leha e le ho silafala kapa ho pona. Ke lona lefa leo le le boloketsweng lehodimong. Ka baka la tumelo ya lona, matla a Modimo a le sireletsa ho le isa pholohong, e seng e loketse ho bonahatswa nakong ya bofelo. Le nyakaletse ke hona, leha hajwale le sa tshwanetse ho hlomoha ka nakwana, ka baka la ho lekwa ka mekgwa e mengata. Kahoo tumelo ya lona e tla bonahala e le ya sebele, ya bohlokwahadi ho feta kgauta e senyehang, leha le yona e lekwa ka mollo. Tumelo eo e tla le fumantsha thoriso, tlotla le hlompho, mohla Jesu Kreste a bonahatswang, yena eo le mo ratang le hoja le sa ka la mmona, mme le hona jwale le dumelang ho yena le hoja le eso mmone. Jwale le nyakaletse ka thabo e ke keng ya bolelwa, e tlotlehang, hobane le tla amohela moputso wa tumelo ya lona, e leng pholoho ya lona.

1 Petrose 1:3-9

Modimo o re fa phomolo ka Jesu Kreste

“Tloong ho nna, lona bohle ba kgathetseng, ba imetsweng, mme ke tla le kgatholla. Itjariseng joko ya ka, le ithute ka nna, kahobane ke mosa, ke na le pelo e ikokobeditseng, mme le tla fumana phomolo. Joko ya ka e bonolo, mme thoto ya ka e bobebe.”

Matheu 11:28-30

Seo e leng sa bohlokwa

Ho feta mona ke nka tsohle e le tahlehelo, ha ke di bapisa le seo e leng sa bohlokwa, e leng ho tseba Kreste Jesu, Morena wa ka. Ka baka la hae ke tetse tsohle, mme ke di nka e le manyala, e le hore ke tle ke rue Kreste, ke be ntho e le nngwe le yena, e seng ka ho loka ha ka ho tswang Molaong, empa ka ho loka ho fumanwang ka tumelo ho Kreste. Ho loka hona ho tswa ho Modimo, ho theilwe hodima tumelo. Ke batla ho tseba Kreste feela, le matla a tsoho ya hae, ke be le kabelo mahlokong a hae, ka ho tshwana le yena lefung la hae, ka tshepo ya hore ke tla tsoswa bafung ho iswa bophelong.

Bafilipi 3:8-11

Thapelo ya bohle ba matshwenyehong

Morena wa kgotso ka sebele a ke a le fe kgotso kamehla le ka mekgwa yohle. Morena a ke a be le lona bohle.

2 Bathesalonika 3:16

Jwale Modimo ya re fang tshepo a ke a le tlatse ka thabo yohle le ka kgotso ka baka la ho dumelo ho yena, hore le tle le atelwe ke tshepo ka matla a Moya o Halalelang.

Baroma 15:13

Ya batho ba tshwerweng ke HIV/Aids le beng ka bona

Mangolo a halalelang a re fa ditaba tse monate - Ditaba tse monate tsa lerato la Modimo le kamohelo.

• Modimo o rata bohle

• Modimo o na le rona ka nako tsohle

• Modimo o fana ka kamohelo le lerato ho bohle

• Modimo o ikamahanya le ba lahlilweng

• Tshepo ya rona ho Modimo e fetela ka nnqane ho lebitla

• Modimo ke yena feela mohlodi wa tshepo

• Modimo o tshepisa bophelo bo sa feleng ho bohle ba dumelang

• Bokamoso ba rona bo netefetse ho Jesu Kreste

Ke tshepo ya rona e tiileng hore Mangolo ana e tla ba mohlodi wa kgothatso le tshepo ho bohle ba tshwenyehileng ke bohloko ba HIV/Aids.

Mmoho, ha re rapeleng hore bohle ba bohlokong ba HIV/Aids ba amohele Bibele e le tshepo ya pholoho, “ha ho letho le hlotsweng le tla re arohanya le lerato la Modimo.”

Living in Hope

First digital edition 2016

Bible text: The Bible in Sesotho 1989 Translation (Standard Orthography)

© Bible Society of South Africa 1989, 1999, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2075-0

Mobi-format:   ISBN 978-0-7982-2076-7

PDF-format:     ISBN 978-0-7982-2077-4

Bibles and audio Bibles are available on the BibleSA-app

Table of Contents

Selelekela

Modimo o rata bohle

Modimo o na le rona ka nako tsohle

Modimo o fana ka kamohelo le lerato ho bohle

Modimo o ikamahanya le ba lahlilweng

Tshepo ya rona ho Modimo e fetela ka nnqane ho lebitla

Modimo ke yena feela mohlodi wa tshepo

Modimo o tshepisa bophelo bo sa feleng ho bohle ba dumelang

Bokamoso ba rona bo netefetse ho Jesu Kreste

Thapelo ya bohle ba matshwenyehong

Ya batho ba tshwerweng ke HIV/Aids le beng ka bona